HU Az Európai Unió Hivatalos Lapja C 70/2

Értesítés a Koreai Köztársaságból származó, DRAM (dinamikus véletlen hozzáférésű memória) néven ismert bizonyos elektronikus mikroáramkörök behozatalára vonatkozó hatályos kiegyenlítő intézkedésekről

(2005/C 70/02)

A Bizottságot tájékoztatták, hogy a Koreai Köztársaságból származó, DRAM (dinamikus véletlen hozzáférésű memória) néven ismert bizonyos elektronikus mikroáramkörök behozatalára vonatkozó kiegyenlítő vámok valószínűleg nem lettek kivetve az említett DRAM-ok egyes behozatalai esetében.

1. Érintett termék

Az érintett termékek a Koreai Köztársaságból származó, DRAM (dinamikus véletlen hozzáférésű memória) néven ismert bizonyos elektronikus mikroáramkörök összes típusa, tárolási sűrűség szerinti típusa és változata, összeszerelve is, feldolgozott szilikon szelet vagy chip formában, fémoxid félvezető (MOS) technológiával gyártva, beleértve a komplementer MOS (CMOS) technológiát is, tetszőleges sűrűséggel (beleértve a jövőben alkalmazott sűrűségeket is), a hozzáférési sebességtől, konfigurációtól, csomagolástól vagy kerettől, stb. függetlenül. Az érinett termék magában foglalja a (nem egyedi kialakítású) memóriamodulok vagy (nem egyedi kialakítású) memórialapok formájában, illetve másféle egybeépített formában kiszerelt DRAM-okat is, amennyiben ezeknek fő rendeltetése az adattárolás.

Az érintett termék jelenleg a 8542 21 11, 8542 21 13, 8542 21 15, 8542 21 17, ex 8542 21 01 (TARIC-kód: 8542210110), ex 8542 21 05 (TARIC-kód: 8542210510), ex 8548 90 10 (TARIC-kód: 8548901010), ex 8473 30 10 (TARIC-kód: 8473301010) és ex 8473 50 10 (TARIC-kód: 8473501010) KN-kód alá sorolható. Ezek a KN-kódok csak tájékoztató jellegűek.

2. Jelenlegi intézkedések

A hatályos intézkedések az 1480/2003/EK tanácsi rendelettel kivetett végleges kiegyenlítő vámok. (1)

3. Az érintett termék behozatalára vonatkozó jelenlegi helyzet

A Bizottságot tájékoztatták, hogy az érintett termék egyes behozatalai esetében a kiegyenlítő vám valószínűleg nem lett kivetve. Ez a helyzet állhat elő, amikor a DRAM-ok függetlenül attól, hogy memóriamodulokba, memórialapokba vagy másféle egybeépített formába vannak belefoglalva, nem Koreából származó összetevőket vagy DRAM-okat is tartalmaznak. A Bizottság szándékában áll e helyzet kivizsgálása annak meghatározására, hogy milyen mértékben szükséges különleges rendelkezéseket elfogadni a 2026/97/EK tanácsi rendelet (2) 24. cikkének (3) bekezdésével összhangban (a továbbiakban: az alaprendelet) az érintett termék behozatalára vonatkozó vámkivetés biztosítása érdekében. Ezek a különleges rendelkezések megjelenhetnek olyan követelmények formájában, amelyek a Koreából származó DRAM-okra vonatkozó kiegyenlítő vámok kivetését biztosítják, függetlenül attól, hogy azok memóriamodulokba, memórialapokba vagy másféle egybeépített formába vannak belefoglalva. E célból egy olyan követelmény bevezetése szükséges, amely előírja az importőrök számára, hogy a behozatalkor származási igazolást nyújtsanak be a DRAM-okra vonatkozóan, függetlenül attól, hogy azok memóriamodulokba, memórialapokba vagy másféle egybeépített formába vannak belefoglalva.

4. Eljárás

A Bizottság felkéri az érdekelt feleket, hogy tegyék meg észrevételeiket a fenti helyzettel kapcsolatban. Ezen felül, a helyzet kivizsgálásához szükséges információkhoz való hozzájutás érdekében a Bizottság megküldi ezen értesítés egy másolatát a közösségi iparágnak, a közösségi termelők szövetségeinek, a Koreai Köztársaság exportáló temelőinek, valamint az abban a vizsgálatban közreműködő importőröknek, amely a meglévő intézkedések meghozatalához vezetett, továbbá az exportáló termelők szövetségeinek, az importőrök szövetségeinek és az érintett exportáló ország hatóságainak. A fent említett felek vagy más érdekelt felek ezen értesítésnek az Európai Unió Hivatalos Lapjában való kihirdetését követő 40 napon belül jelentkezhetnek a Bizottságnál, és a fenti helyzetre vonatkozó információt és alátámasztó bizonyítékokat szolgáltathatnak a Bizottságnak.

A Bizottság meghallgathatja továbbá az érdekelt feleket azzal a feltétellel, hogy azok olyan kérelmet nyújtanak be, amely bizonyítja, hogy meghallgatásukat különös ok támasztja alá. Ezt a kérelmet a fent említett 40 napos határidőn belül kell benyújtani.

Az érdekelt felek valamennyi beadványát és kérelmét írásban kell benyújtani (nem elektronikus formában, kivéve ha másképp határozzák meg), és fel kell tüntetni az érdekelt fél nevét, címét, e-mail címét, telefon-, fax- és/vagy telexszámát. Az érdekelt felek valamennyi bizalmas írásos beadványát és levelezését, a „Korlátozott hozzáférés” (3) felirattal jelölik meg; ezeket az alaprendelet 29. cikke (2) bekezdésének megfelelően egy nem titkos változat is kíséri, amelyet „Az érdekelt felek általi vizsgálatra” felirattal jelölnek meg.

A Bizottság levelezési címe:

European Commission Directorate-General for Trade Directorate B Office: J-79 5/16 B-1049 Brussels Fax: (32-2) 295 65 05 Telex COMEU B 21877.

5. A rendelkezésre álló adatok felhasználása

Amennyiben az érdekelt felek nem szolgáltatnak a fenti helyzetre vonatkozó információkat a megadott határidőn belül, vagy jelentősen hátráltatják a helyzet kivizsgálását, akkor az alaprendelet 28. cikkével összhangban a rendelkezésre álló adatok alapján lehet tenni kedvező vagy kedvezőtlen megállapításokat.

Ha megállapításra kerül, hogy bármely érdekelt fél valótlan vagy félrevezető információkat szolgáltatott, ezeket az információkat figyelmen kívül hagyják, és a rendelkezésre álló adatok kerülnek felhasználásra.

Ha valamelyik érdekelt fél nem vagy csak részben működik együtt, és így a megállapításokat az alaprendelet 28. cikkével összhangban rendelkezésre álló adatokra kell alapozni, előfordulhat, hogy a fél számára az eredmény kevésbé lesz kedvező, mint abban az esetben, ha együttműködött volna.

(1) HL L 212., 2003.8.22., 1. o.

(2) HL L 288., 1997.10.21., 1. o. A legutóbb a 461/2004/EK tanácsi rendelettel (HL L 77., 2004.3.13., 12. o.) módosított rendelet.

(3) Ez azt jelenti, hogy a dokumentum csak bizalmasan használható fel. Az 1049/2001/EK európai parlamenti és tanácsi rendelet (HL L 145., 2001.5.31., 43. o.) 4. cikke értelmében védelem alatt áll. A 2026/97/EK tanácsi rendelet (HL L 288., 1997.10.21., 1. o.) 29. cikke szerint, illetve a támogatásokról és kiegyenlítő intézkedésekről szóló WTO-megállapodás (ASCM) 12. cikke (4) bekezdése értelmében bizalmas dokumentumnak minősül.